Schalk span tegnologie in vir jongste aanbiedingWesley van der Westhuizen en Schalk Bezuidenhout is te sien in die nuwe produksie ‘Schalk sing sleg’. Nadat al die Kaapse vertonings van sy jongste aanbieding, Schalk sing sleg, gekanselleer is as gevolg van voorsorgmaatreëls wat landswyd ingestel is om die verspreiding van die koronavirus (Covid-19) te bekamp, het die akteur en komediant Schalk Bezuidenhout besluit om tegnologie in te span om aanhangers toegang tot die produksie te gee. Bezuidenhout, wat ook op die gekanselleerde Klein Karoo Nasionale Kunstefees te sien sou wees, sal eersdaags in die gemak van sy sitkamer in sy woonstel in Linden, Johannesburg, saam met die musikant Wesley van der Westhuizen Schalk sing sleg aanlyn aanbied. In dié nuwe produksie kielie Bezuidenhout die gehoor se lagspiere deur oorspronklike, komiese liedjies uit te voer terwyl Van der Westhuizen hom begelei op ŉ verskeidenheid musiekinstrumente. Die lirieke is uit Bezuidenhout se pen en Van der Westhuizen het die melodieë geskryf. “Dit is al baie in die wêreld gedoen waar mense bestaande liedjies se lirieke vat en dit verander om snaaks te wees. Ons doen dit glad nie. Al die liedjies is oorspronklik,” sê Bezuidenhout. “Dit is eerstens ŉ komedievertoning en tweedens ŉ musiekvertoning, maar dit is ŉ kombinasie van die twee, natuurlik met ŉ bietjie skerpskets ook tussenin. Die musiek is ook baie mooi, want Wesley is ŉ briljante musikant.” Bezuidenhout verdien reeds al byna ŉ dekade lank sy brood en botter as komediant. “Daarom hou ek daarvan om soms dinge op sy kop te draai. En ek dink met die aanlynvertoning is ons weer op die voorvoet van oorspronklikheid.” Hy vertel die konsep vir Schalk sing sleg is geïnspireer deur die spesiale Adam Sandler-komedie op Netflix getiteld 100% Fresh. “Dit is definitief een van my gunstelinge van die afgelope paar jaar. Waarvan ek die meeste gehou het, is dat dit ŉ mens net kan lag – daar is niks politiese grappe of sosiale kommentaar nie. Ek sou sê ons vertoning lewer wel ŉ bietjie meer sosiale kommentaar,” sê Bezuidenhout. Die komediant, wat tans op die kassie te sien is as Danny Beyers in die kykNET-komediereeks Hotel, verklap dat hy senuweeagtig is oor die aanbieding van Schalk sing sleg. “Ek het nog nooit so ŉ vertoning gedoen nie. Met my komedievertonings ken ek my proses en ek weet dat ek die helfte nog kan opmaak soos ek aangaan, maar met ŉ musiekvertoning moet alles ingeoefen word. Daar is maar altyd ŉ mate van angs voor ŉ nuwe vertoning, want ek wil net hê dit moet beter wees as wat ek voorheen gedoen het of ten minste op standaard.” Kaartjies vir die vertoning is teen $3 (sowat R50) aanlyn beskikbaar. Kykers sal ook ná die tyd per e-pos die geleentheid kry om ŉ donasie te maak, aangesien meer as een persoon na die vertoning kan kyk met een kaartjie. “Dit is maar een van die voordele wat ŉ mens kry met online goed, maar daar is mense wat sleg voel en gevra het hoe hulle kan bydra. As jy só voel, kan jy eenvoudig vir elkeen in die gesin ŉ kaartjie koop en steeds saam op een toestel kyk. Of jy kan na die tyd iets skenk.” Die aanlynvertoning word aangebied in samewerking met sosialemediabemarker Magriet Groenewald. Die vertoning vind op Woensdag 25 Maart om 20:00 plaas. Kaartjies is hier beskikbaar. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.